《感兴二十七首 其十四》
宋代·方一夔

南国有美人，纨素閟清艳。房栊凄冷风，孤缸飐寒燄。

抱琴鼓黄钟，盎盎牛鸣堑。一弹春岫妍，再鼓秋波滟。

却立步苍茫，嘿嘿有何念。秋夜不肯明，霜露畏点染。

独宿守空帷，寸抱耿霜剑。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。